C 3/14

Publicarea documentului unic modificat ca urmare a cererii de aprobare a unei modificări minore în conformitate cu articolul 53 alineatul (2) al doilea paragraf din Regulamentul (UE) nr. 1151/2012

(2019/C 3/07)

Comisia Europeană a aprobat această cerere de modificare minoră în temeiul articolului 6 alineatul (2) al treilea paragraf din Regulamentul delegat (UE) nr. 664/2014 al Comisiei (1).

Cererea de aprobare a acestei modificări minore este pusă la dispoziția publicului în baza de date DOOR a Comisiei.

DOCUMENT UNIC

„ANTEQUERA”

Nr. UE: PDO-ES-00327-AM02 – 19.3.2018

DOP ( X ) IGP ( )

1. Denumirea

„Antequera”

2. Statul membru sau țara terță

Spania

3. Descrierea produsului agricol sau alimentar

3.1. Tipul produsului

Clasa 1.5. Uleiuri și grăsimi (unt, margarină, uleiuri etc.)

3.2. Descrierea produsului căruia i se aplică denumirea de la punctul 1.

Ulei de măsline extra virgin obținut din fructele măslinului (Olea Europea L.), produs exclusiv prin procedee fizice sau mecanice, la o temperatură care nu alterează compoziția chimică naturală a uleiului, păstrând în același timp gustul, aroma și caracteristicile fructului din care provine.

Din punct de vedere organoleptic, sunt uleiuri care prezintă o caracteristică fructată de măsline verzi, de alte fructe coapte, de migdale, banane și iarbă verde, cu intensități care variază de la medie la puternică. Pe de altă parte, caracteristicile amare și picante au intensități care variază de la ușoară la medie și care coexistă în perfectă armonie cu arome ușor dulci.

Uleiurile protejate de denumirea de origine „Antequera” trebuie să fie obligatoriu uleiuri virgine de măsline extra, care să prezinte următoarele specificații:

Indicatorii fizico-chimici:

Aciditate (%) maximum 0,3 Indice de peroxid (m.e.q. oxigen per kg de ulei) maximum 10 K270 (capacitate de absorbție 270 nm) maximum 0,18





Caracteristici organoleptice:

Valoarea medie a caracteristicii fructate mai mare sau egală cu 4 Mediana defectului egală cu 0

3.3. Hrană pentru animale (doar în cazul produselor de origine animală) și materii prime (doar în cazul produselor prelucrate)

Ulei de măsline extra virgin obținut din fructele măslinului (Olea Europea L.) din soiul local Hojiblanca, putând fi incluse și alte soiuri minoritare, precum Picual sau Marteño, Arbequina, Picudo, Lechín de Sevilla sau Zorzaleño, Gordal de Archidona, Verdial de Vélez Málaga și Verdial de Huévar.

Soiul Hojiblanca este soiul principal, majoritar, dat fiind că reprezintă peste 90 % din suprafața totală a plantațiilor de măslini din zonă. Restul se consideră soiuri secundare, întrucât sunt răspândite în zonă în mod minoritar. Următoarele soiuri sunt considerate autohtone, de origine locală: Hojiblanca și Gordal de Archidona.

3.4. Etape specifice ale producției care trebuie să se desfășoare în aria geografică delimitată

Măslinele folosite la fabricarea produsului trebuie să provină din plantații de măslini înregistrate situate în aria de producție și din soiurile autorizate.

Uleiul se obține în presele înregistrate, situate în aria de producție, care îndeplinesc toate condițiile prevăzute.

Etapele producției sunt: curățarea, spălarea și cântărirea măslinelor; malaxarea pastei; separarea fazelor solide și lichide prin centrifugare continuă; separarea fazelor lichide prin centrifugare continuă; decantarea și stocarea.

3.5. Norme specifice privind felierea, răzuirea, ambalarea etc. a produsului la care se referă denumirea înregistrată

Uleiul se îmbuteliază în recipiente din sticlă de culoare închisă, din plastic de culoare închisă, din metal placat cu un material de uz alimentar sau din ceramică de uz alimentar, conform reglementărilor în vigoare, dat fiind că acestea mențin mai multă vreme proprietățile fizico-chimice și organoleptice ale uleiului și că nu afectează calitatea conținutului, întrucât limitează pătrunderea luminii, care accelerează procesul de oxidare a acestuia.

3.6. Norme specifice privind etichetarea produsului la care se referă denumirea înregistrată

Etichetele comerciale, proprii fiecărei întreprinderi înregistrate, trebuie să fie supervizate de Consiliul de reglementare în ceea ce privește utilizarea logoului denumirii. Pe etichete trebuie să figureze obligatoriu mențiunea: „Denominación de Origen Protegida Antequera” sau simbolul denumirii de origine, precum și simbolul Uniunii.

Toate tipurile de recipiente în care uleiul este vândut pentru consum trebuie să prezinte un sigiliu de garanție, etichete sau contraetichete, numerotate și acordate sau supervizate de Consiliul de reglementare în ceea ce privește utilizarea logoului denumirii. Aceste contraetichete trebuie să fie aplicate exclusiv în unitatea de îmbuteliere înregistrată și întotdeauna în așa fel încât să nu permită o altă utilizare a lor.

4. Descriere concisă a delimitării ariei geografice

Aria de producție este constituită din teritoriile situate în următoarele comune din provincia Málaga: Alameda, Almargen, Antequera, Archidona, Campillos, Cañete La Real, Cuevas Bajas, Cuevas de San Marcos, Fuente de Piedra, Humilladero, Mollina, Sierra de Yeguas, Teba, Villanueva de Algaidas, Villanueva del Rosario, Villanueva del Trabuco și Villanueva de Tapia și, din provincia Córdoba, comuna Palenciana.

5. Legătura cu aria geografică

Specificitatea ariei geografice

Aria de producție se încadrează în regiunea naturală a depresiunii Antequera, situată în vestul extrem al depresiunilor intrabetice din Andaluzia. La nord este mărginită de provinciile Córdoba și Sevilla, la vest de provinciile Sevilla și Cádiz și la est de Granada. Limita de sud este formată dintr-un complex de lanțuri muntoase subbetice care o separă de munții din Málaga, Hoyas din valea Guadalhorce și regiunea Serranía de Ronda, toate aceste regiuni făcând parte din provincia Málaga.

Aria geografică prezintă caracteristici geomorfologice și climatice particulare. Regiunea cuprinde o zonă de depresiune cu topografie lină (400-600 m altitudine), care este înconjurată de o serie de lanțuri muntoase situate spre nord (lanțurile muntoase subbetice) și sud (lanțul muntos penibetic), ceea ce îi conferă condiții microclimatice și edafice speciale pentru cultura măslinului.

Plantațiile de măslini sunt situate la cote cuprinse între 450 și 600 de metri altitudine, pe soluri de profunzime medie și foarte calcaroase (20-70 % carbonați). Pe de altă parte, datorită caracterului endoreic al depresiunii Antequera, care a dat naștere unor niveluri diverse de terase fluviale, solurile prezintă o mare cantitate de depozite terțiare, între care argile roșii miopliocene, care furnizează mult potasiu plantațiilor de măslini și un procent de umiditate ridicat, ceea ce favorizează condițiile de vegetație ale măslinilor, dat fiind că peste 90 % din suprafața cultivată cu măslini nu este irigată. Regiunea Antequera prezintă o climă mediteraneană temperată-caldă, puțin continentalizată datorită situării sale în depresiunile intrabetice din Andaluzia, care determină contraste termice pronunțate între vară și iarnă și între noapte și zi. Temperaturile medii din luna cea mai friguroasă (ianuarie sau decembrie) variază între 6 °C și 9 °C. Lunile cele mai calde sunt iulie și august, cu temperaturi medii cuprinse între 22 °C și 27 °C.

Specificitatea produsului

Uleiul de măsline extra virgin DOP „Antequera” se caracterizează, din punct de vedere organoleptic, prin faptul că prezintă intensități ale caracteristicii fructate de măsline verzi care variază de la medii la puternice, cu o valoare medie mai mare sau egală cu 4, împreună cu o gamă de arome plăcute de alte fructe coapte, migdale, banane și iarbă verde. Acestea sunt uleiuri care prezintă intensități ale atributelor amar și picant care variază de la ușoare la medii și coexistă în perfectă armonie cu aromele ușor dulci. În ceea ce privește caracteristicile fizico-chimice, produsul se caracterizează printr-o aciditate scăzută (sub 0,3 %), un conținut redus de peroxizi (sub 10) și o absorbție a ultravioletelor (K270) scăzută (sub 0,18).

Produsul prezintă un conținut foarte echilibrat de acizi grași. Are niveluri ridicate de acid oleic (între 78 și 81 %), precum și niveluri medii de acid linoleic (între 5 și 8 %), un raport ridicat între acizii grași mononesaturați și saturați (între 11 și 15) și un raport mediu între acizii grași oleici și linoleici este mediu (între 15 și 12), ceea ce face ca acest ulei să fie ușor la gust.

Sunt uleiuri cu o stabilitate moderată, datorită concentrațiilor mari de tocoferoli. Datorită acestui fapt, uleiurile din Antequera sunt foarte bogate în vitamina E.

Trebuie precizat faptul că fracțiunea nesaponificabilă a uleiurilor din Antequera conține un nivel ridicat de metilesteroli, peste 30 mg la fiecare 100 g de ulei.

Legătura de cauzalitate dintre aria geografică și caracteristicile produsului

Toleranța la solurile calcaroase din aria geografică a soiului autohton Hojiblanca, dată fiind necesitatea arborelui de a extrage calciul din sol, împreună cu clima mediteraneană continentalizată din regiunea naturală a depresiunii Antequera, cu ierni reci și uscate, au permis ca măslinele din soiul autohton Hojiblanca, recoltate de pe plantațiile de măslini din această zonă în lunile cu temperaturi scăzute, să producă uleiuri care prezintă, în plan senzorial, o caracteristică fructată de măsline verzi cu valori medii mai mari sau egale cu 4, cu arome plăcute de alte fructe coapte, migdale, banane și iarbă verde și cu arome amare și picante cu o intensitate care variază între ușoară și medie și care, din punct de vedere fizico-chimic, au o aciditate scăzută (sub 0,3), un indice de peroxizi mai mic de 10 și absorbția ultravioletelor mai mică de 0,18.

Pe de altă parte, temperaturile scăzute din sezonul de iarnă, caracteristice ariei geografice, întârzie perioada de coacere a soiului autohton Hojiblanca, ceea ce provoacă o modificare a profilurilor acide ale uleiurilor, crescând nivelurile de acid oleic (între 78 și 81 %) în detrimentul acizilor grași saturați și nesaturați.

Trimitere la publicarea caietului de sarcini

[articolul 6 alineatul (1) al doilea paragraf din prezentul regulament]

Textul complet al caietului de sarcini al denumirii poate fi consultat la următoarea adresă:

http://www.juntadeandalucia.es/organismos/agriculturapescaydesarrollorural/areas/industrias-agroalimentarias/calidad-promocion/paginas/denominaciones-calidad-aceite-oliva.html, linkul către caietul de sarcini regăsindu-se sub denumirea de calitate.

sau accesând pagina principală a Consejería de Agricultura, Pesca y Desarrollo Rural (http://www.juntadeandalucia.es/organismos/agriculturapescaydesarrollorural.html) și navigând până la linkul respectiv, după cum urmează: „Áreas de actividad”/„Industrias Agroalimentarias”/„Calidad y Promoción”/„Denominaciones de Calidad”/„Aceite de oliva virgen extra”, linkul către caietul de sarcini regăsindu-se sub denumirea de calitate.

(1) JO L 179, 19.6.2014, p. 17.